VSM Sklep I Cp 365/2023
Datum: 2023-06-06T02:00:00.000+02:00
ecli: ECLI:SI:VSMB:2023:I.CP.365.2023
sodisce: Višje sodišče v Mariboru
oddelek: Civilni oddelek
institut: izjava o odpovedi dediščini - nepreklicnost izjave o odpovedi dediščini
jedro: Dedič se lahko odpove dediščini z izjavo, ki jo poda sodišču do konca zapuščinske obravnave, v skladu s prvim odstavkom 133. člena ZD. Če tega ne stori se šteje, da je dediščino sprejel. Izjava o odpovedi dediščini ali o sprejemu dediščine se ne more preklicati (prvi odstavek 138. člena ZD).
zveza: ZD člen 133, 133/1,138, 138/1

## Jedro

Dedič se lahko odpove dediščini z izjavo, ki jo poda sodišču do konca zapuščinske obravnave, v skladu s prvim odstavkom 133. člena ZD. Če tega ne stori se šteje, da je dediščino sprejel. Izjava o odpovedi dediščini ali o sprejemu dediščine se ne more preklicati (prvi odstavek 138. člena ZD).

## Izrek

Pritožba se zavrne in se potrdi sklep sodišča prve stopnje.

## Obrazložitev

1. Sodišče prve stopnje je z izpodbijanim sklepom ugotovilo obseg zapuščine (I. točka izreka), v katero spadajo denarna sredstva v skupnem znesku 706,14 EUR in neizplačana pokojnina pri ZPIZ v znesku 929,39 EUR. V II. točki izreka je za dediče po pokojnem A. A., na podlagi zakona, razglasila zapustnikovega pranečaka B. B. 2. Zoper sprejeto odločitev se pritožuje dedič. Navaja, da pokojnega ni poznal, niti ne želi po njem dedovati. Na obravnavo nikoli ni bil povabljen, zato se s tem dopisom odreka dediščini pokojnega.

3. Pritožba ni utemeljena.

4. Zapuščina pokojnega preide po samem zakonu na njegove dediče že v trenutku njegove smrti (132. člen Zakona o dedovanju - v nadaljevanju ZD). Dedič se lahko odpove dediščini z izjavo, ki jo poda sodišču do konca zapuščinske obravnave, v skladu s prvim odstavkom 133. člena ZD. Če tega ne stori se šteje, da je dediščino sprejel. Izjava o odpovedi dediščini ali o sprejemu dediščine se ne more preklicati (prvi odstavek 138. člena ZD).

5. V predmetnem zapuščinskem postopku je sodišče dediča B. B., pranečaka pokojnega, z dvema dopisoma, in sicer z dne 11. 3. 2022 in dne 28. 7. 2022 pozvalo, da poda pisno izjavo o sprejemu, oziroma odpovedi dediščini. Prav tako je bil opozorjen, da se lahko odpove samo v svojem imenu ali tudi v imenu svojih potomcev in da se predmetna izjava ne da preklicati. Bil je opozorjen, da v kolikor izjave ne bo podal bo sodišče odločilo na podlagi podatkov s katerimi razpolaga. Sodišče je dediča tudi seznanilo z obsegom zapuščine in s terjatvijo do zapuščine, D. d.o.o. v višini 1.698,79 EUR ter ga opozorilo, da dediči odgovarjajo za zapustnikove dolgove do višine vrednosti podedovanega premoženja.

6. Dedič se na pozive sodišča ni odzval in dedne izjave s katero bi se dediščini odpovedal, ni podal. Sodišče prve stopnje v zadevi ni bilo dolžno opraviti zapuščinske obravnave (drugi odstavek 203. člena ZD), saj pokojni ni zapustil nepremičnega premoženja in dediči niso zahtevali naroka, zato bi pritožnik lahko dedno izjavo podal do izdaje sklepa o dedovanju. Ker tega ni storil je sodišče prve stopnje upravičeno štelo, da je dediščino sprejel.1 Pritožnikova naknadna izjava je tako neupoštevna in ne more vplivati na pravilnost in zakonitost izdanega sklepa.

7. Glede na obrazloženo, ker sodišče prve stopnje uradoma upoštevnih procesnih ali materialnopravnih kršitev, na katere pazi sodišče druge stopnje, ni storilo, je pritožbo kot neutemeljeno zavrnilo in izpodbijani sklep potrdilo (2. točka 365. člena Zakona o pravdnem postopku v zvezi s 163. členom ZD).

1 VSL sklep I Cp 2035/2022 z dne 2. 3. 2023.